Kansanlaulu
Jos oisi mulla kirjekyyhky,
 sen panisin kysymähän:
 Minkähän tähden kullallani
 on paperia niin vähän?

 Et ole rivillä muistanut,
 sinä oma, rakas heili.
 Niinkö sun silmäsi hurmannut
 on maailmanrannan peili?

 Jos tietäisit kuin on ikävä,
 kun erossa täytyy olla,
 kun sydämeni vain elää tahtois
 silmies ravinnolla.

 En koskaan olisi uskonut,
 että unohdat ystäväsi
 ja että hellästi kaulallas
 olis jonkun toisen käsi.

 Et tiedä kuin tälläkin hetkellä
 mun oloni on niin paha,
 kun heilille kuuluu kelpaavan
 se kaupungin herran raha.